አየር መንገዱ በአውሮፕላን አደጋው ህይወታቸውን ላጡ የውጭ ዜጎች ሀገራት ዲፕሎማቶች ማብራሪያ ሰጠ
የኢትዮጵያ አየር መንገድ ትናንት በደረሰው የአውሮፕላን አደጋ ህይወታቸውን ላጡ የውጭ ዜጎች ሀገራቱ ዲፕሎማቶች ማብራሪያ ሰጠ።ማብራሪያ በተሰጠበት መድረክ ላይ የተገኙት ዲፕሎማቶች  አየር መንገዱ አደጋ ከተከሰተ ሰዓት ጊዜ ጀምሮ መረጃውን  ለተጎጂ ቤተሰቦች፣ ሀገራትና መንግስታት ለመስጠት ላደረገው ጥረት ምስጋናቸውን አቅርበዋል።አየር መንገዱ የተጎጂ  ቤተሰቦችን ሀዘን በመጋራት ዙሪያ መግለጫ በሰጠበት ወቅትም ድፕሎማቶቹ በአስከሬን ምርመራና ልየታ የተጎጂ ዜጎች ሀገራት መሳተፍ እንደሚፈልጉ በመግለጽ በአስከሬን የመጓጓዝና የተጎጂዎች ሙሉ ዝርዝር ጉዳዮች ላይ ጥያቄዎችን አንስተዋል።አደጋው  የደረሰበትን ቦታ የመጎብኘት ፍላጎት እንዳላቸውም ተናግረዋል።ለዲፕሎማቶቹ  በውጭ ጉዳይ ሚኒስቴርና በአየር መንገዱ ሙሉ ማብራሪያም ተሰጥቷል።ከተለያዩ ሀገራት የሟች ቤተሰቦች፣ ወዳጅና ዘመዶች ወደ ኢትዮጵያ ሲመጡ የአየር መንገዱ በአዲስ አበባ ተቀብሎ ሀዘናቸውን በሚጋራበት መንገድ ዙሪያ ማብራሪያ ሰጥቷል።ሀዘንተኞቹ ወደ አዲስ አበባ ሲመጡ የሚያረፉባቸውን ሆቴሎች ከማዘጋጀት ጀምሮ ለዚሁ ጉዳይ የሚስፈለገውን ሙሉ ወጪ እንደሚሸፍንም የአየር መንገዱ የዓለም አቀፍ  የደንበኞች  አግልግሎት ዳይሬክተር አቶ ኢሳያስ ወልደማሪያም ተናግረዋል።በአውሮፕላን መከስከስ አደጋው ሕይወታቸውን ላጡ ቤተሰቦችም በዓለም አቀፍ ህግ መሰረት የካሳ ክፍያ ወደፊት  እንደሚፈፀም አቶ  ኢሳያስ ገልጸዋል።(ኤፍ.ቢ.ሲ)